Collegium Regale (Cantabrigia)

Collegium Regale est unum collegiorum Universitatis Cantabrigiensis, anno 1441 iussu Henrici VI regis conditum. Sub patrocinio Beatae Mariae et Sancti Nicolai constitutum est, quod etiam in proprio collegii titulo servatur, qui legitur Collegium Regale beatae Mariae et sancti Nicolai Cantabrigiae. Historia Collegium a Henrico VI rege conditum est pars formulae scholasticae cum Collegio Etonensi coniuncti. Schola Etonensis paulo ante, anno 1440, condita erat, ut discipuli ibi eruditi ad Collegium Regale Cantabrigiae procederent. In statutis fundationis, numerus septuaginta scholarium constitutus est, qui fortasse ad numerum septuaginta discipulorum in evangelio memoratum referebatur. Sanctus Nicolaus inter patronos collegii numeratur, quod Henricus VI rex die festo Sancti Nicolai natus est. Collegio etiam praepositus, clerici capellae et pueri chori ad cultum divinum in capella celebrandum adiuncti sunt. In carta fundationis rex scribit potestatem, nisi sapientia regatur, velut navem sine gubernaculo procellis expositam facile perire, unde studia liberalium scientiarum ad bonum regni maxime necessaria esse dicuntur. Architectura Situs Collegium situm est ad ripam fluminis Cami, qui etiam Granta appellatur, ubi prata post collegia sita, Anglice The Backs dicta, inter pulcherrimas urbis Cantabrigiae regiones numerantur. In carta fundationis, locus collegii describitur in vico Scolarum urbis Cantabrigiae situs, prope novas scholas theologiae et iuris canonici atque ex opposito aularum Sanctae Trinitatis et de Clarae. Capella Praecipuum collegii aedificium est Capella Collegii Regalis, quae inter clarissima exempla architecturae Gothicae posterioris in Anglia numeratur; aedificari coepta est anno 1446, regnante Henrico VI, et, operibus diu interruptis, sub regibus Tudoricis perfecta anno 1515. Primus capellae lapis die festo Sancti Iacobi Apostoli, id est die 25 Iulii 1446, ab ipso rege Henrico VI positus est. Capella praeterea nota est propter fornicem palmiformem amplissimum et magnas fenestras vitreas pictas, quae inter praestantissima artis vitreae Anglicae exempla habentur. Hic fornix palmiformis inter maximos huius generis in toto orbe terrarum habetur. Fenestrae capellae Capella etiam nota est propter fenestras vitreas pictas, quae inter amplissima et praestantissima exempla artis vitreae saeculi XVI in Anglia habentur. Plurimae harum fenestrarum inter annos 1515 et 1531 perfectae sunt, artificibus praesertim Flandricis operam dantibus. Hae fenestrae etiam memorandae sunt quod tempore belli civilis Anglici saeculi XVII servatae sunt, cum multa vitra mediaevalia in aliis ecclesiis Angliae delerentur. Musica Chorus Capella etiam nota est propter chorum Collegii Regalis, qui inter praeclarissimos choros ecclesiasticos Britanniae habetur. Cantus chori praecipue celebrantur in sollemnitate Nativitatis Domini. Ex capella collegii quotannis divulgatur sollemne officium Nativitatis, quod Anglice Festival of Nine Lessons and Carols appellatur. Cantores regales Ex alumnis huius chori est etiam ortus grex vocalis Cantores Collegii Regalis Cantabrigiensis (Anglice The King’s Singers), anno 1968 conditus. Alumni illustres Robertus Walpole, primus minister primus Brittaniarum regni Alanus Mathison Turing, mathematicus, logicus, cryptographus, peritus scientiae computatralis Notae Fontes Nexus interni Cantores Collegii Regalis Cantabrigiensis Nexus externi Situs interretialis collegii proprius.